Kérjük a tisztelt tanár kollégákat, hogy a dolgozatokat az egységes értékelés érdekében szigorúan az alábbi útmutató szerint pontozzák, a megadott részpontszámokat ne bontsák tovább! Vagyis ha egy részmegoldásra pl. 3 pontot javaslunk, akkor arra vagy 0, vagy 3 pont adható. (Az útmutatótól eltérő megoldások is lehetnek jók.) Az értékelési szempontokban a bontott pontszámoknál a szöveges részben pontosvesszővel választottuk el a külön értékelendő részeket.

A megoldások ugyanakkor „rugalmasan” javítandók, azaz pl. ha a versenyző által használt szövegszerkesztőben nincs a feladatban előírt Garamond betűtípus, akkor más, a mintában használthoz hasonló kinézetű betűtípus is elfogadható.

„A dokumentum oldalai a mintának megfelelnek” pontok akkor adhatók meg, ha az adott oldalak pontosan megegyeznek a mintával.

Nem minden részfeladatot írunk le a feladatszövegben, többet fel kell ismerni a mellékelt dokumentumok alapján! A feladatokhoz a mintadokumentumok is a nyersanyagok között vannak.

Alapbeállítások: ahol a feladat szövege nem mond mást, ott a lapméret A4, a margók egységesen 2,5 cm-esek, a betűméret 12 pontos, a betűtípus Garamond. A szövegszerkesztési feladatokban a betűméreteket, térközöket, … nem kell pontosan lemérni, de arányaiban a mintának megfelelők legyenek, például ha a mintában nagyobb térköz látszik egy bekezdés előtt, mint mögött, akkor annak a megoldásban is nagyobbnak kell lenni!

1. feladat: Adria-tenger képeslap (60 pont)

A mellékelt minta (kepeslap\_minta.png) és a források alapján készíts el egy képeslapot az Adriai-tengerről. Próbáld az arányokat, elrendezéseket minél pontosabban követni! A képet PNG formátumban mentsd el, kepeslap néven!

A mintán elhelyeztük a MINTA szöveget, valamint szürkeárnyalatossá tettük. Ezt természetesen neked nem kell megtenni a megoldásodban.

A kép mérete 1400 képpont széles és 600 képpont magas legyen!

A képeslap háttérszínének az RGB(255, 217, 102) kódú narancssárga színt állítsd be!

A térképről tüntesd el a Tirrén-tenger és Jón-tenger feliratokat! Helyettük ugyanaz a szín legyen látható, mint a tenger színe a térképen!

A képeslap tetején lévő kép alját vágd le úgy, hogy csak a sziget látszódjon, a tenger ne!

A tengerparti fát ábrázoló képet tükrözd vízszintesen, hogy a fa a kép bal oldalára kerüljön! Méretezd át úgy a képet, hogy magassága 290 képpont legyen!

A három fotót és a térképet úgy helyezd el, hogy legyen köztük üres hely, ne lógjanak egymásra és a képeslap szélén is legyen üres hely!

A delfint ábrázoló kép háttérszínét tedd átlátszóvá, és helyezd el a mintán látható helyre úgy, hogy a térképet és a mellette lévő képet és takarja!

Helyezd el az Adriai-tenger feliratot fehér színnel a felső kép jobb oldalán, az égbolton. A szöveg szélessége legalább 450, magassága legalább 45 képpont legyen!

2. feladat: Adriai-tenger[[1]](#footnote-1) (110 pont)

Készítsd el az Adriai-tengert bemutató dokumentumot (Adriai-tenger.docx) a mintának megfelelően!

A szükséges szimbólumokat a Wingdings betűtípusban találod. Minden megfelelő helyen a kék szín valamilyen árnyalatát használd, beleértve a táblázatok első sorát is, a táblázatok többi sorában azonban a narancssárga szín valamilyen árnyalatát használd!

3. feladat 10 érdekesség[[2]](#footnote-2) (50 pont)

Készítsd el az Adriai-tenger 10 érdekességét ismertető dokumentumot  
(10 érdekesség.docx) a mintának megfelelően!

A margók egységesen 1 cm-esek legyenek! A dokumentumban egységesen az Arial betűtípust használd! Az alul látható rajzon a víziszörny teste kék, a szeme pedig narancssárga színű legyen! A dokumentum többi részén ugyanennek a két színnek egy-egy világosabb árnyalatát használd: a páratlan sorszámú érdekességek esetén a kék, a páros sorszámú érdekességek esetén pedig a narancssárga egy világosabb árnyalatát!

4. feladat Lignano[[3]](#footnote-3) (80 pont)

Készítsd el a Lignanót bemutató dokumentumot (Lignano.docx) a mintának megfelelően!

A szükséges szimbólumokat a Wingdings és a Webdings karakterkészletekben találod. A köralakú képeket az egyik forráskép megfelelő részletéből kell előállítanod. Az első köralakú kép átmérője 3 cm, a többi köralakú kép átmérője 1,5 cm legyen! A szegélyek szürke színűek legyenek, a kitöltések pedig világoskékek!

5. feladat: Tenger hőmérséklete Triesztben (100 pont)

Az Adriai-tenger partján fekvő Triesztben 1899 és 2015 között minden hónapban megmérték és feljegyezték a tenger felszínközeli vízhőmérsékletét[[4]](#footnote-4). A trieszt\_nyers.xlsx munkafüzetben ezek az adatok szerepelnek. Az adatok felhasználásával készítsd el a trieszt munkafüzetet a következő elvárásoknak megfelelően!

Ha a feladat szövege mást nem említ, a megoldásodnak minden esetben olyannak kell lennie, hogy ha bármelyik kiindulási adat megváltozna, akkor az eredmények is automatikusan kövessék ezeket a változásokat! Ha a feladat egy számítást egy tartomány összes cellájára elvár, akkor csak a másolható (tehát a tartomány egy cellájában megadott, és az összes többi cellára lemásolt) képletért kaphatod meg a maximális pontszámot!

Két feladatnál (ezt a megfelelő feladatnál jelezzük) a megoldásod többet ér, ha nem használsz segédcellát, de a szükséges kritériumtartomány (szűrőtartomány) felvétele nem jár pontveszteséggel. Amennyiben egy műveletet csak az adatok egy logikailag elkülöníthető részére kell elvégezni, akkor ezek azonosításához nem használhatod fel, hogy ezek az adatok aktuálisan a táblázat mely celláiban helyezkednek el (a megoldásnak tehát például egy – korrekt – rendezést követően is helyes eredményt kell adnia).

A formátumot mindenütt a minta alapján állítsd be! Figyelmesen dolgozz, mert a későbbi, számítási feladatok megoldhatósága függhet attól, hogy megfelelően állítod-e be az egyes cellákat! A minták nem (feltétlenül) a helyes eredmények felhasználásával készültek, de általánosan jellemző, hogy az oszlopok mindenütt a szükséges szélességűek, a rovatfej (fejléc) félkövér, szükség esetén több soros, tartalma a cella közepére igazodik, és görgetéskor is látszik. Az egyedi formázási elvárások mindig az adott részfeladatban szerepelnek.

1. Hozd létre a trieszt munkafüzetben a havonta munkalapot a trieszt\_nyers.xlsx fájl adatainak felhasználásával! A forrásban szereplő értékeket a minta szerinti helyen és formában jelenítsd meg! Törekedj arra, hogy ezt az egyes értékek típusának megtartásával érd el! (A mintán látható, de a forrásban nem szereplő oszlopokat majd a későbbi feladatok során kell létrehoznod.)

A formátumot a minta szerint állíts be, görgetéskor az első sor legyen mindig látható!

1. A mintának megfelelő helyen és formában oldd meg az alábbi feladatokat, válaszolj az alábbi kérdésekre! Ennél a feladatnál megoldásaid több pontot érnek, ha nem használsz segédcellát.
   1. Mondatba foglalva jelenítsd meg, hogy hány olyan hónap van összesen, amelynél nincs adat a felszínközeli vízhőmérsékletről és azt, hogy összesen hány adatnak kellene lennie. Így: „Összesen x adat hiányzik a(z) y adatból.” A x és y helyén a megfelelő számértékek jelenjenek meg!
   2. Hány fok a különbség a legnagyobb és a legkisebb mért érték között?
   3. Melyik évben mérték az eddigi legmagasabb vízhőmérsékletet?
   4. Határozd meg, hogy az egyes hónapokban átlagosan hány fokos volt a víz és azt, hogy mennyi volt a mért legmagasabb és legalacsonyabb vízhőmérséklet! Az átlagértékhez tartozó eredményt két tizedesjegyre kerekítve add meg!
2. Hozd létre az előző feladatrészben meghatározott havi adatok felhasználásával a mintán látható diagramot! A diagramot a J2:S17 tartományban helyezd el!

(Ha az előző feladatrészt nem tudtad megoldani a diagram elkészítéséhez szükséges (4. pontban leírt) feladatot, akkor tetszőleges, 4 és 27 közötti számadatokkal töltsd fel a táblázatot. Ügyelj arra, hogy a minimum minden hónap esetén a maximumnál kisebb, az átlag pedig a minimum és maximum közötti érték legyen!

Ha van részmegoldásod a feladathoz, de nem minden adatra, akkor készíts egy másolatot a táblázatrészről (az eredeti alá), és azt töltsd fel tetszőleges számadatokkal a diagram elkészítéséhez.)

1. Az egyes évekhez tartozó legnagyobb értékek automatikusan sárga háttérszínnel jelenjenek meg! Azoknál az éveknél, amelyekből egyáltalán nincs mért adat, ne legyen kiemelve semmi. Azoknál az éveknél pedig, amelyeknél több egyformán nagy érték van, mindegyik legyen kiemelve.

1. https://hu.wikipedia.org/wiki/Adriai-tenger  
   https://en.wikipedia.org/wiki/Adriatic\_Sea [↑](#footnote-ref-1)
2. https://www.cartourmagazin.hu/10-dolog-amit-kevesen-tudnak-az-adriai-tengerrol.html [↑](#footnote-ref-2)
3. https://www.hetedhetorszag.hu/olaszorszag/lignano  
   https://lignanosabbiadoro.it/  
   https://www.bikeitalia.it/ [↑](#footnote-ref-3)
4. Forrás: Raicich Fabio, Colucci Renato R. (2021). **Trieste 1899-2015 near-surface sea temperature**. SEANOE. <https://doi.org/10.17882/58728> [↑](#footnote-ref-4)